
Peremvidék. Ápoló-sorsok a hazai értelmi fogyatékosokat ellátó intézményekben

Magyarország több jogi és törvényi kötelezettséget (1998. évi XXVI. törvény és a 2007. évi XCII. törvényben ratifikált ENSZ Egyezmény) is vállalt a fogyatékkal élő személyeket ellátó intézmények modernizálására. Ez a modernizálás a többségében elterjedt, totális intézmények terminológiájával illethető intézményi rendszer kiscsoportos lakóotthonok normájára történő átszervezését jelenti. Az említett kötelezettségek ellenére nem történt jelentékeny változás a „kitagolás” folyamatában.
A totális intézmények története Magyarország szocialista időszakának centralizált és paternalista szociálpolitikáján keresztül érthető meg. A rendszerváltást követően azonban csak továbbépültek azok a funkcionális függőségek, amelyek mind az ott dolgozókat, mind a nagyobb intézményeket „mozdíthatatlanná” teszik. A probléma több szemponton keresztül érthető meg: a szociálpolitikai, szociológiai, szervezetszociológiai és jogi értelmezések egyaránt fontosak.
Jelen dolgozat célja, hogy egy újabb nézőpontot adjon a problémához: egy eddig keveset használt interjús módszert, a narratív interjú módszerét alkalmazva szeretnénk mélyebb betekintést nyújtani a témába. Két ápolóval készítettünk narratív életútinterjút, amelyeket biográfiai elemzéssel vizsgáltunk. A kutatásunk azt mutatja, hogy egy ilyen elemzésen keresztül közelebbi képet kaphatunk az intézményi függőségek egyéni szinten létező formáiról és a kisebbségi lét megélésén keresztül kialakuló toleranciáról. A dolgozat első részében a „kitagolás” folyamatának kontextusát vázoljuk, utána az alkalmazott módszert mutatjuk be, végül pedig az interjúk elemzése található.



